จ.พังงา ซักซ้อมความเข้าใจในการดำเนินการ โครงการ "ไทยนิยม ยั่งยืน" เริ่มขับเคลื่อนระดับจังหวัด 21 ก.
จ.พังงา ซักซ้อมความเข้าใจในการดำเนินการ โครงการ "ไทยนิยม ยั่งยืน" เริ่มขับเคลื่อนระดับจังหวัด 21 ก.พ.นี้ สร้างการรับรู้ ชุดความรู้ 10 เรื่อง

นายสิทธิชัย ศักดา ผู้ว่าราชการจังหวัดพังงา ประชุมซักซ้อมแนวทางการขับเคลื่อนพัฒนาประเทศ ตามโครงการ "ไทยนิยม ยังยืน" ให้แก่คณะกรรมการขับเคลื่อนระดับจังหวัด อำเภอ ร่วมประชุม ณ ห้องประชุมศาลากลางจังหวัด


ผู้ว่าราชการจังหวัดพังงา กล่าวว่า โครงการ "ไทยนิยม ยังยืน" เป็นการปูพรม X-Ray ทุกตำบล-หมู่บ้าน-ชุมชน เพื่อจัดโครงการและกลไกการทำงานให้เป็นระบบ โดย "ทีมขับเคลื่อน" ที่จะลงพื้นที่เพื่อเก็บข้อมูลอย่างละเอียด นำมาวิเคราะห์แล้วกำหนดแนวทางแก้ไข โดยให้ความสำคัญกับการสร้างการรับรู้ในเรื่องสำคัญของประเทศ เริ่มปฏิบัติงานวันที่ 21 กุมภาพันธ์ 2561



จังหวัดพังงา ได้เตรียมการพบปะแกนนำในตำบลๆ 7-12 คน รวม 600 คน ในวันที่ 21 กุมภาพันธ์ 2561 เช่นเดียวกัน โดยจัดประชุมสร้างการรับรู้และเข้าใจให้แก่แกนนำเพื่อขยายผลสู่ประชาชนต่อไป ณ โรงแรมภูงา ภาคเช้า จำนวน 300 คน ประกอบด้วย อำเภอเมือง , อำเภอทับปุด , อำเภอตะกั่วทุ่ง และอำเภอเกาะยาว และภาคบ่าย ประกอบด้วย อำเภอตะกั่วป่า , อำเภอท้ายเหมือง , อำเภอคุระบุรี และอำเภอกะปง จำนวน 300 คน จัดที่อำเภอตะกั่วป่า ภายใต้กรอบวาระงานสำคัญ 10 เรื่อง คือ 1.สัญญาประชาคมผูกใจไทยเป็นหนึ่ง ด้วยการสร้างความสามัคคีปรองดอง , 2.คนไทยไม่ทิ้งกัน ด้วยการดูแลผู้มีรายได้น้อย , 3.ชุมชนอยู่ดีมีสุข ด้วยการพัฒนาความเป็นอยู่ อาชีพ และรายได้ , 4.วิถีไทยวิถีพอเพียง , 5.รู้สิทธิ รู้หน้าที่ และกฎหมาย , 6.รู้กลไกการบริหารราชการ , 7.รู้รักประชาธิปไตยไทยนิยม , 8.รู้เท่าทันเทคโนโลยี , 9.ร่วมแก้ไขปัญหายาเสพติด , 10.งานตามภารกิจของทุกหน่วยงาน